Hommeltuig lewer longe by hospitaal afIngenieurs en dokters in Kanada het baanbrekerswerk verrig deur ŉ hommeltuig in te span om longe te vervoer (Foto: Jason van Bruggen , AFP) Ingenieurs en dokters in Kanada het baanbrekerswerk verrig deur ŉ hommeltuig in te span om longe – wat vir oorplanting gebruik is – van een hospitaal na ŉ ander te vervoer. ŉ Onbemande hommeltuig van sowat 15,5 kg is einde September in die lug opgestuur om longe van die Toronto Western-hospitaal na die Toronto- algemene hospitaal te neem. Dié twee hospitale is sowat 1,2 km van mekaar geleë. Die hele reis het minder as 10 minute geduur. Die longe is in ŉ koelhouer geplaas – wat die organe se temperature reguleer. Dr. Shaf Keshavjee, ŉ longoorplantingspesialis, beskryf die longe as die broosste van alle organe om te bewaar en vervoer te word. Op die dak van die Toronto- algemene hospitaal het ’n chirurgiese span gereed gestaan om die longe te ontvang. Die longe is suksesvol ingeplant en die lewe van die 63-jarige man wat met longfibrose gediagnoseer is, gered. Op die dak van die Toronto- algemene hospitaal het ’n chirurgiese span gereed gestaan om die longe te ontvang. (Foto: Jason van Bruggen , AFP) Die pasiënt is self ’n ingenieur en was beïndruk met die feit dat die longe met ŉ hommeltuig afgelewer is. Die pasiënt was twee dae later sterk genoeg om sy dogter se troue aanlyn by te woon. Oorplantingsorgane word gewoonlik na lughawens gevlieg (indien dit tussen stede vervoer word) en dan per motor na hospitale vervoer. Die gebruik van ’n hommeltuig tussen hospitale verseker ŉ meer direkte roete en bespaar tyd deur swaar motorverkeer te vermy. “Ons het bewys dat dit veilig is om organe in die middestad van Toronto met ŉ hommeltuig te vervoer,” sê Keshavjee. Hy het twee jaar lank saam met ’n tegniese span aan die hommeltuig gewerk. Die span moes vooraf goedkeuring van die gesondheid- en burgerlikelugnavigasie-owerhede kry. Daar was ook tientalle toetslopies om seker te maak die rit verloop seepglad. Indien daar tydens die vlug probleme sou opduik, sou ’n ballistiese valskerm aktiveer word om die hommeltuig en die koelhouer saggies na die grond af te bring. Volgens Keshavjee beoog hulle om in die toekoms hommeltuie reg oor die wêreld te gebruik om oorplantingsorgane na hospitale te vervoer.